મૂળ અમેરિકાનો ૨૯ વર્ષનો આ યુવાન ત્રણ અઠવાડિયાં પહેલાં બે-ત્રણ લૅપટૉપ ભરેલી ભારેખમ બૅગ અને મોટી હૅન્ડબૅગ લઈને હૉન્ગકૉન્ગની હોટેલમાં પ્રવેશ્યો ત્યારે કોઈએ ધાર્યું નહીં હોય કે તે અમેરિકાને હલબલાવી મૂકશે. તે કોઈ નૉર્મલ ટૂરિસ્ટ કે બિઝનેસમૅન નહોતો. તે સાથે એવો સળગતો બૉમ્બ લઈને આવ્યો હતો જેનાથી અમેરિકાનાં ગુપ્ત મિશનો ખુલ્લાં પડી જવાનાં હતાં. બૂઝ અલેન હૅમિલ્ટન નામની જે કંપની પાસે અમેરિકાની નૅશનલ સિક્યૉરિટી એજન્સી પોતાનાં ટેક્નિકલ કામો કરાવે છે એનો તે કર્મચારી હતો. એટલું જ નહીં, એક સમયે તે અમેરિકી ગુપ્તચર સંસ્થા સેન્ટ્રલ ઇન્ટેલિજન્સ એજન્સી (CIA)માં પણ ટેક્નિકલ કન્સલ્ટન્ટ રહી ચૂક્યો હતો.